b'\n_START_ARTICLE_\nOtto Liiv\n_START_PARAGRAPH_\nOtto Liiv (alates 1935. aastast Otu Liiv; 6. september (ukj) 1905 Narva \xe2\x80\x93 10. detsember 1942 Tartu) oli eesti ajaloolane ja arhivaar._NEWLINE_Liiv sai ajaloohariduse 1920. aastate Tartu \xc3\x9clikoolis, just sel ajal kujunes v\xc3\xa4lja professionaalne eesti ajaloolaskond, kelle peamiseks arendajaks oli professor Arno Rafael Cederberg. Liivist sai \xc3\xbcks Cederbergi lootustandvamaid \xc3\xb5pilasi, kes tema soosingul sai l\xc3\xb5puks ka Riigi Keskarhiivi juhatajaks. Ta tegeles nii majandusajaloo kui ka arhiiviallikate korrastamise ja uurimisega. 1935. aastal sai temast ajaloodoktor._NEWLINE_1929. aastast oli Liiv Riigi Keskarhiivi juhataja kohuset\xc3\xa4itja, 1932\xe2\x80\x931941 juhataja. Arhiivijuhina tegi ta \xc3\xa4ra tohutu t\xc3\xb6\xc3\xb6 selle korrastamiseks ja moderniseerimiseks. 1932\xe2\x80\x931941 oli ta Tartu \xc3\x9clikooli \xc3\xb5ppej\xc3\xb5ud ning 1937\xe2\x80\x931940 ka Ajaloolise Ajakirja peatoimetaja. Liivi tervis halvenes 1930. aastate l\xc3\xb5pust pidevalt, seda peamiselt \xc3\xbclet\xc3\xb6\xc3\xb6tamise t\xc3\xb5ttu. 1941. aastal oli ta sunnitud arhiivijuhi ameti maha panema ja veetis oma viimase eluaasta kodusel ravil.'